Pernille Vigsø Bagge (SF), 2013-11-12:
Kære ordførere fra V, K, O, R og S, kære fru minister og kære embedsfolk dernede i hjørnet
: Tak for et meget langt forår i hyggeligt samvær.
Der har været kage, kæpheste, kompromiser og kampe.
Vi har grinet, og vi har stridt, og jeg var lige ved at skrive et meget stort episk digt, hvor der stod, at vi havde diskuteret ånd, dannelse og tanke og sågar Dybbøl Banke, men i stedet vil jeg bare fremhæve nogle af de ting i de her to lovforslag, som vi i SF er meget glade for.
Så kan vi jo tage debatten derefter.
Som Einstein engang sagde, så starter menneskets intellektuelle rejse meget, meget tidligt i tilværelsen, og derfor er det også så vigtigt, at den her nye folkeskole kan bygge oven på en rigtig god indsats i vores daginstitutioner og kan øge børns samlede udbytte af skolegangen, fra de tager deres første skridt ind i klasselokalet i børnehaveklassen, til de går ud 9 eller 10 år senere. I SF har vi jo selvfølgelig især været begejstret for, at lovforslaget rummer mulighed for, at man kan have to voksne i klassen ad gangen, fordi det vil give mere tid til det enkelte barns læring, f.eks. inden for kernefag som dansk og matematik, der jo danner grundlag for tilegnelsen af megen anden læring.
Det er altså helt nødvendigt med en ekstra indsats på de her områder, da det jo har vist sig, at alt for mange elever af en gennemsnitlig 9.-klasseårgang i dag forlader skolen uden de fornødne færdigheder i netop dansk og matematik.
Det er ikke godt nok i et land som Danmark, og derfor er det også nødvendigt, at man gennemgribende forandrer måden at tænke, tilrettelægge og afvikle undervisningen på, så flere børn kommer vel igennem folkeskolen.
Hvis det skal lykkes, er det også nødvendigt, at der kommer fokus på indsatsen for de børn, der af den ene eller den anden grund ikke altid kan få hjælp hjemme hos mor og far til den svære matematik eller den vanskelige grammatik.
Det er også derfor, at vi i SF har været optaget af, at der i den nye skole bliver et sted, hvor man kan henvende sig, hvor der er tid og ro til den faglige fordybelse og lektiehjælp.
Det vil desuden betyde, at mange af eleverne rent faktisk kan holde helt fri, når de går ud af skolegården, vel vidende, at der ikke ligger en stor bunke lektier og venter på dem derhjemme, når de engang har været til musik, sport eller spejder.
Vi glæder os også over, at lovforslaget er banebrydende for dansk skolepolitik, fordi det er første gang i danmarkshistorien, at børns trivsel og øgede sociale mobilitet indgår som erklærede, klare mål i en folkeskoleaftale.
Med et øget fokus på børns trivsel, på arbejdsmiljø, på ro og på orden får vi nemlig en folkeskole, der både danner og uddanner vores børn.
Der er rigtig mange gode, nye, fornuftige tiltag.
Vi er glade for, at skolerne forpligtes til at åbne sig over for et lokalsamfund og inddrage foreninger, virksomheder og kulturelle institutioner i undervisningen.
Vi skal styrke børnenes relation til det lokalsamfund, de er en del af, i tråd med formuleringen i folkeskolelovens formålsparagraf, hvor der står, at skolen skal forberede eleverne til deltagelse, medansvar, rettigheder og pligter i et samfund med frihed og folkestyre.
Sidst, men ikke mindst vil jeg slutte der, hvor jeg startede.
Det er rigtig, rigtig glædeligt, at der er så bred en opbakning fra Folketingets partier til den her reform af folkeskolen.
Det giver jo et begrundet håb om, at vi kan give ro til implementering af de her ændringer, og det vil i sidste ende være til stor gavn for både børn, lærere og forældre.